מזבח מקטר קטורת

1. שמות פרק ל פסוק א (פרשת תצוה) - י (פרשת תצוה)

(א) וְעָשִׂיתָ מִזְבֵּחַ מִקְטַר קְטֹרֶת עֲצֵי שִׁטִּים תַּעֲשֶׂה אֹתוֹ: (ב) אַמָּה אָרְכּוֹ וְאַמָּה רָחְבּוֹ רָבוּעַ יִהְיֶה וְאַמָּתַיִם קֹמָתוֹ מִמֶּנּוּ קַרְנֹתָיו: (ג) וְצִפִּיתָ אֹתוֹ זָהָב טָהוֹר אֶת גַּגּוֹ וְאֶת קִירֹתָיו סָבִיב וְאֶת קַרְנֹתָיו וְעָשִׂיתָ לּוֹ זֵר זָהָב סָבִיב... (ו) וְנָתַתָּה אֹתוֹ לִפְנֵי הַפָּרֹכֶת אֲשֶׁר עַל אֲרֹן הָעֵדֻת לִפְנֵי הַכַּפֹּרֶת אֲשֶׁר עַל הָעֵדֻת אֲשֶׁר אִוָּעֵד לְךָ שָׁמָּה: (ז) וְהִקְטִיר עָלָיו אַהֲרֹן קְטֹרֶת סַמִּים בַּבֹּקֶר בַּבֹּקֶר בְּהֵיטִיבוֹ אֶת הַנֵּרֹת יַקְטִירֶנָּה:... (ט) לֹא תַעֲלוּ עָלָיו קְטֹרֶת זָרָה וְעֹלָה וּמִנְחָה וְנֵסֶךְ לֹא תִסְּכוּ עָלָיו: (י) וְכִפֶּר אַהֲרֹן עַל קַרְנֹתָיו אַחַת בַּשָּׁנָה מִדַּם חַטַּאת הַכִּפֻּרִים אַחַת בַּשָּׁנָה יְכַפֵּר עָלָיו לְדֹרֹתֵיכֶם קֹדֶשׁ קָדָשִׁים הוּא לַה':

1. מלבי"ם שמות רמזי מזבח הקטרת והכיור

מה שלא הזכיר בין כלי ההיכל את מזבח הקטורת ובין כלי החצר את הכיור, והניח מלהזכירם עד סוף כל הענינים, הוא מפני ששני כלים האלה לא היו כלים כנגדם באדם ובעולם, כי בחלק החזה לא נמצא רק הלב והריאה שנגדם היה בהיכל השולחן והמנורה לא יותר, ומזבח הקטורת אין כלי מקביל לו, שלכן אינו מעכב, והלכה דמזבח שנעקר מקטירין קטורת במקומו, משא"כ במזבח העולה שאפי' פגם פוסל בו, וכן יתר הכלים המקודשים, וכן בחלק הבטן לא נמצא כלי מתיחס עם הכיור, וע"כ גם הוא אינו מעכב בדיעבד שאם קדש מאחד מכלי השרת כשר.

1. מורה הנבוכים לרמב"ם חלק ג פרק מה

מכיוון שבמקום הקדוש שוחטים כל יום בהמות רבות, חותכים ושׂורפים בשׂר ורוחצים קרביים - לו היו משאירים אותו במצב זה, היה ריחו בלי ספק ריח בתי-המטבחיים. לכן ציווה על הקטרת הקטורת בו פעמיים בכל יום בבוקר ובין הערביים, למען ייטב ריחו וריח בגדי כל המשרתים בו. אתה יודע את דברם (של חז"ל): מיריחו היו מריחין את ריח הקטורת. אף זה מקיים את יראת המקדש. אילו לא היה לו ריח טוב, כל שכּן אילו היה ההיפך מזה, היתה התוצאה היפך הכיבוד, כי הנפש מתרווחת מאוד מריחות טובים ונמשכת אליהם, ומתכווצת מריחות רעים ובורחת מהם.

1. בכור שור שמות פרק ל פסוק א (פרשת תצוה)

מלכותא דשמיא כעין מלכותא דארעא, כעין שעושין המלכים, מוגמר, לבשם. ומזבח העולה, כגון בית המטבחים, ושולחן, ומנורה, והמטבחיים רחוק משכנו של מלך, והשולחן והמנורה והמוגמר קרוב יותר. ובית קדשי הקדשים: חדר המלך ומקום כסאו.

1. ספר החינוך מצוה קג

משרשי מצוה זו, גם כן להגדיל כבוד הבית ולהיות מעלתו ומוראו על פני כל אדם, ואי אפשר להגדיל דבר בלב בן אדם ומחשבתו רק בדברים שהוא חושב אותם לגדולה וימצא בהם תענוג ושמחה, וידוע כי ענין הריח הטוב הוא דבר שנפש אדם נהנית בו ומתאוה אליו ומושך הלב הרבה.

1. בית המדרש הוירטואלי - הרב יונתן גרוסמן -סדר כלי המשכן ומשמעותו

מעבודת יום-הכפורים נמצאנו למדים, כי ענן הקטורת מאפשר השראת שכינה לעין בשר ודם - "כי בענן אראה על הכפרת", כעין כיסוי המבקש לעמעם את הגילוי. ייתכן, וזהו תפקידו של מזבח הקטורת גם לאורך השנה כולה: הוא נועד לאפשר לשכינה לשכון במשכן ולכסות את גילויה! על פי זה, ברור מדוע מזבח הקטורת אינו נזכר עם שאר הכלים, שהרי גם הוא, ככיור, "רק" מאפשר את גילוי השכינה במשכן, ומתגבר על 'בעיה צדדית' של גילוי שכינה לעין בשר ודם.

1. זוהר ויקהל ריט ע"א

האי מדבחא דקטרת דאיהו פנימאה אמאי אקרי מזבח?... בגין דבטיל וכפית לכמה סטרין בישין ובגין דההוא סטרא בישא כפית לא יכיל לשלטאה ולא למהוי קטיגורא ועל דא אקרי מזבח. כד ההוא סטרא בישא הוה חמי עשנא דקטרת דסליק אתכפיא וערק ולא יכיל לקרבא כלל למשכנא.

1. שמות כד, טו-יח

וַיַּעַל מֹשֶׁה אֶל הָהָר וַיְכַס הֶעָנָן אֶת הָהָר. וַיִּשְׁכֹּן כְּבוֹד ה' עַל הַר סִינַי וַיְכַסֵּהוּ הֶעָנָן שֵׁשֶׁת יָמִים וַיִּקְרָא אֶל מֹשֶׁה בַּיּוֹם הַשְּׁבִיעִי מִתּוֹךְ הֶעָנָן. וּמַרְאֵה כְּבוֹד ה' כְּאֵשׁ אֹכֶלֶת בְּרֹאשׁ הָהָר לְעֵינֵי בְּנֵי יִשְׂרָאֵל. וַיָּבֹא מֹשֶׁה בְּתוֹךְ הֶעָנָן.

1. שמות לג, ט

וְהָיָה כְּבֹא מֹשֶׁה הָאֹהֱלָה יֵרֵד עַמּוּד הֶעָנָן וְעָמַד פֶּתַח הָאֹהֶל וְדִבֶּר עִם מֹשֶׁה.

1. שער הכוונות, יום הכיפורים ה

והנה זהו ענין תפלת הנעילה דיום הכיפורים, אשר אמרו בגמרא שהוא עת נעילת שערי היכל. והענין יובן כמו שכתבתי לעיל כי חותם היסוד דרחל נעשה עתה בתפלת הנעילה, כי כן לשון הנעילה מורה על בחינת נעילת הדלתות הסוגרות פתח היסוד שלא יכנסו בו זרים, ואלו הם הדלתות של שערי ההיכל הנזכרות בגמרא.

1. רש"ר הירש שמות פרשת תצוה פרק ל פסוק א

רק לאחר סיומם הגמור של דברי הציווי על הקמת כל מוסדות המקדש והקדשתם, ומיד לאחר ההבטחה בדבר השגת מטרתו העליונה של המקדש כולו - בא הציווי על עשיית מזבח הקטורת, ובכך יושלם מקום ההיכל. שני הדברים מציינים את משמעותו העמוקה של מזבח הקטורת. מקומו בהיכל ולא בעזרה, והוא שייך אפוא אל אותם הכלים המשמשים סמלים לחזון התעודה הישראלית, ולא אל כלי העזרה המסמלים רק את הדרך שמובילה אל החזון הזה. מקומו בין השולחן והמנורה, משוך כלפי חוץ, מול ארון העדות.

מעלת משמעותה של העזרה שבמקדש מתבטאת ב"אשה ריח ניחוח לה'", ביטוי החוזר ונישנה פעמים רבות. פיסגת העזרה היא המערכה, מקום "אריאל", שם יוקדת אש - דת ושולחת את אורה עם התביעה לְעַלות, לטהר ולקדש את כל הגשמיות הארצית עד שתפרנס את אש העניין האלוהי עלי אדמות לרצון לפני אלוהי מרום. עבודת העזרה פותחת בשפל המדרגה של החומר הגולמי שטרם זוקק כל עיקר (נחושת), והיא מורה את הדרך לקראת השגת "ריח ניחוח לה'" על - ידי שחיטה, קבלה, זריקה והקטרה. אולם החזון הישראלי לא יושג אלא במדרגה הגבוהה של החומר המזוקק, הזך והטהור (זהב). במדרגה הזאת שוב אין צורך במעשה הזיקוק של ההתמסרות וההקרבה, כי הנפש הארצית כבר נתמלאה רוח ה' במידה כזאת שכולה טהורה וזכה, ללא סיגים, וכולה כבר "ריח ניחוח לה'". את האידיאל הזה מסמלת הקטורת שעל מזבח הזהב. מזבח הזהב הוא אפוא באמת קרן אחת מקרנות מזבח הנחושת, והוא הפיסגה הרמה שאליה שואף מזבח הנחושת.

1. מלבי"ם שמות רמזי מזבח הקטרת והכיור

ומזבח הקטורת מציין את הריח והרוחניות שעולה מלמטה למעלה וקושר כל העולמות ע"י מעשה העבודה, שכמו שע"י האכילה תשכן הנשמה הרוחניית בגויה, כן בעלות עשן הקרבנות ממזבח העולה יפרד ממנו הרוחניות העולה היא למעלה ותשכון בהיכל הקדש, וע"י עבודת הלב וטהרתו יוקטר שם קטורת סמים מור ולבונה.

1. הרב אהרן ליכטנשטין – המנורה והקטרת – בית המדרש הוירטואלי (שיחה לחנוכה תש"ס)

הפסוקים בתורה מדברים על הטבת הנרות והדלקתם במקביל להקטרת הקטורת... אור הוא סמל לדברים ברורים, בהירים ומסודרים- "ברור כשמש". אור מרמז גם על שכל והגיון. תכונה זו, של הגיון וסדר, היתה תכונה יוונית. ואמנם, אם היינו מתייחסים אך ורק למנורה ולנרות, היינו חוגגים (בחנוכה, שיחה זו נתנה בחנוכה) את נצחונם של ערכי החשיבה והאינטלקט, המזוהים דווקא עם הקבוצה היריבה. אולם, לנו אין רק את המנורה אלא - "בהיטיבו את הנרות - יקטירנה", ומבחינתנו, הנרות והקטורת אינן שייכות אך ורק למערך של זמן אלא ישנה זיקה מהותית ועמוקה ביניהם.

קטורת אפופה נימה של מסתורין: עשן בוקע ועולה ממנה, אדים טרנצנדנטאליים מרחפים מעליה. אנטיתתית לאור! הקטורת איננה שייכת לעולמנו הראציונלי המובנה, אלא לעולם של מיסטיקה, מחוץ להבנתינו ומעבר להשגתנו - "ישימו קטורה באפך וכליל על מזבחך". העולם היווני הוא עולם של מנורה צרופה, אולם עולמנו שונה הוא: המנורה היא הכרחית וחשובה אך מאוזנת ביחס דיאלקטי עם הקטורת. מחד, הבנה והשכלה, סדר והגיון, ומאידך, מודעות למסתורין שביקום ולמסתורין שבאדם, ובראש ובראשונה - מודעות לא-ל המסתתר בשפריר חביון. אנו רואים תמיד את אור המנורה בפרספקטיבה של עשן הקטורת.

1. הרב קוק - עולת ראיה / חלק א / עמוד קלח-קלט

כשם שהחכמה צריכה היא לנשמת חייה את האור הפנימי של הקטרת, ככה צריכה היא הקטרת, שתתפס באור החכמה, כדי שאור החכמה המושגת ילך ויתפשט בכל הדורות ובכל הזמנים. ונמצא אור החכמה שבנרות עולה ומתעדן, ע"י הופעת הקטרת של שחרית, ואור החיים הפנימיים של הקטרת מתמשך לדורות ע"י העלאת הנרות בין הערבים.

1. בראשית רבה פרשה סה

וירח את ריח בגדיו – וירח את ריח בוגדיו.

1. ספר פרי צדיק פרשת תצוה - אות ב

בבעל הטורים כתב דלא הזכיר משה בפרשת תצוה משום שאמר מחני נא מספרך וגו' וקללת חכם אפילו על תנאי בא ונתקיים בזה הפרשה עיין שם. ויש להבין למה נתקיים דייקא בזה הפרשה. ויש לומר בזה, כי ענין פרשה זו מדבר מקדושת כהונה ... ויש לומר בזה הטעם שנאמר בסוף פרשה זו ועשית מזבח מקטר קטרת שאין לו לכאורה שייכות בפרשה זו המדברת מענין בגדי כהונה. והיה ראוי לכתבו בפרשת תרומה בין כלי המשכן וכמו שעמד על זה הרמב"ן ז"ל. אמנם לדברנו יובן שזהו בעצם בחינת אהרן הכהן לקרב הרחוקים להקדושה, והוא ענין הקטורת שמערבין בה החלבנה שריחה רע ועל ידה נשלם מצות סממני הקטרת, וכמו שאמרו (כריתות ו ע"ב) כל תענית שאין בה מפושעי ישראל אינה תענית שהרי חלבנה כו', שדייקא על ידם יש עילוי יותר כשנתקרבו מן הריחוק, וכדאיתא בזוהר הקדוש בפרשה זו (קפד א) דלית נהורא אלא ההוא דנפיק מגו חשוכא כו', ולית טוב אלא ההוא דנפיק מגו בישא וכד עאל בר נש באורח בישא ושביק ליה כדין אסתלק קב"ה ביקריה (אין אור אלא זה שיוצא מחושך, ואין טוב אלא אותו שיוצא מרע, וכאשר הולך אדם בדרך רעה ועוזב אותה אז עולה הקב"ה ביקרו). ויש לו שייכות לפרשה זו מפני שזהו עצם בחינת אהרן הכהן לקרב הרחוקים כנ"ל.

1. ספורנו שמות פרשת תצוה פרק ל פסוק א

לא הוזכר זה המזבח עם שאר הכלים בפרשת תרומה, כי לא היתה הכונה בו להשכין האל יתברך בתוכנו, כמו שהיה הענין בשאר הכלים... גם לא היה ענינו להוריד מראה כבודו בבית, כענין מעשה הקרבנות... אבל היה ענין זה המזבח לכבד את האל יתברך אחרי בואו לקבל ברצון עבודת עמו בקרבנות הבקר והערב, ולשחר פניו במנחת קטרת, על דרך הבו לה' כבוד שמו, שאו מנחה ובאו לפניו.

1. רש"י ויקרא פרק כג פסוק לו (פרשת אמור)

עצרת הוא - עצרתי אתכם אצלי כמלך שזימן את בניו לסעודה לכך וכך ימים, כיון שהגיע זמנן להפטר אמר בני בבקשה מכם, עכבו עמי עוד יום אחד, קשה עלי פרידתכם:

1. ויקרא י, א-ב

וַיִּקְחוּ בְנֵי אַהֲרֹן נָדָב וַאֲבִיהוּא אִישׁ מַחְתָּתוֹ וַיִּתְּנוּ בָהֵן אֵשׁ וַיָּשִׂימוּ עָלֶיהָ קְטֹרֶת וַיַּקְרִיבוּ לִפְנֵי ה' אֵשׁ זָרָה אֲשֶׁר לֹא צִוָּה אֹתָם. וַתֵּצֵא אֵשׁ מִלִּפְנֵי ה' וַתֹּאכַל אוֹתָם.

1. אליה רבה סימן קמז

יש אומרים אם המעיל בצד אחד פשתן ובצד אחד משי, צריך להפוך המשי לצד הספר וכו'. והוא מהמרדכי [סוף מגילה]. וכתב הטעם דומיא דמזבח הקטורת. וצ"ע הא אדרבה היה מצופה בזהב בחוץ... ולי היה נראה פירוש המרדכי, שמזבח הזהב היה לפנים ומזבח הנחושת היה בחוץ.

**שיעור לעילוי נשמת דניאלי זוננפלד ע"ה**